
En blomst i ørkenen

Sarah Morgan

Oversatt av Marianne Fjellingsdal


FØRSTE KAPITTEL

«Perserne begynner å oppdra sine sønner når de er fem år gamle, og fortsetter til de er tjue, og lærer dem bare tre ting: å ri, å skyte med bue, og å tale sant.»

– fra Historie av Herodotus, gresk historiker, født 484 – død ca. 425

– Hysj, vær helt stille! Layla klemte hånden over søsterens munn. – Jeg hører at de kommer. De må ikke finne oss!

Hun skulle ønske de hadde hatt tid til å finne et bedre skjulested. Bak fløyelsgardinene i soverommet til faren var ikke det mest opplagte stedet å gjemme seg. Likevel visste hun at det antagelig var det sikreste. Ingen ville lete etter prinsessene her. De fikk aldri komme inn på soverommet hans. Selv ikke i dag, på dødsdagen hans.

Men Layla ville se med egne øyne at mannen som kalte seg hennes far faktisk var død og ikke kunne hoppe ut av sengen og gjøre henne eller søsteren noe vondt. Hun sto skjult bak gardinen, og hørte den døende pusten besegle skjebnen hennes. Han hadde ikke spurt etter døtrene, ikke prøvd å sende en varm hilsen for å veie opp for mange års kulde og avvisning, ikke bedt om tilgivelse for alle tragiske feilgrep. Bare gjort én siste feil – en feil som avgjorde hennes skjebne for alltid.

– Hassan må gifte seg med Layla. Bare da vil folket godta ham som konge av Tazkhan. 

De hørte skritt, og Layla presset hånden over munnen til den yngre søsteren. Gardinen berørte pannen hennes, og hun kjente lukten av støv. Mørket gjorde at hun mistet retningssansen. Urørlig ventet hun på at noen skulle rive gardinene til side. Den minste bevegelse kunne avsløre dem.

Fra gjemmestedet bak tykke, tunge fløyelsgardiner kunne hun høre at flere mennesker kom inn i rommet.

– Vi har gjennomsøkt slottet. De er ingen steder.

– De kan ikke bare ha forsvunnet. Hun gjenkjente den harde stemmen umiddelbart. Det var Hassan, farens fetter og, hvis farens siste ønske ble oppfylt, hennes kommende ektemann. Seksti år og mer maktsyk enn selv hennes far.

Et øyeblikk så Layla sin egen framtid uhyggelig klart for seg, og den var svartere enn baksiden av fløyelsgardinene. Hun stirret inn i mørket, mens hun kjente hånden bli varm av søsterens pust. Selv turde hun knapt å trekke pusten av redsel for å bli avslørt.

– Vi finner dem, Hassan.

– Om noen timer må dere kalle meg Deres Høyhet, bet Hassan ham av. – Og dere har å finne dem! Prøv biblioteket. Den eldste er alltid der. Den andre snakker derimot altfor mye. Vi sender henne til Amerika, der er hun ute av syne. Folket glemmer henne snart. Jeg gifter meg med den eldste før daggry. Hun er heldigvis den stille av dem. Hun kommer neppe til å protestere.

Han visste ikke engang hva hun het, og slett ikke hva hun mente om saker og ting, tenkte Layla lamslått. Hun var «den eldste». «Den stille». Hun tvilte på at han visste hvordan hun så ut eller i det hele tatt brydde seg. Han brydde seg i hvert fall ikke om hva hun ville. Det hadde heller ikke faren hennes gjort. Den eneste som brydde seg lå akkurat, nå skjelvende i grepet hennes.

Lillesøsteren hennes. Vennen hennes. Familien hennes.

Nyheten om at de planla å sende Yasmin til Amerika gjorde situasjonen enda mer uhyggelig. Å miste søsteren ville være det verste av alt.

– Hvorfor haster bryllupet sånn?

Den andre personen sa akkurat det Layla tenkte.

– Fordi vi begge vet at når han får høre at den gamle sjeiken er død, vil han komme hit.

Layla visste øyeblikkelig hvem «han» var. Hun visste også at Hassan var redd. Så redd at han unnlot å uttale navnet til sin fiende. Ørkenkrigeren, den rettmessige kongen av Tazkhan, hadde et fryktinngytende rykte, noe som skremte Hassan i den grad at det nå var forbud mot å si navnet hans innenfor bymurene. Ironisk nok hadde forbudet gitt tronarvingen heltestatus blant innbyggerne i sjeikdømmet.

I et øyeblikks stille opprør, tenkte Layla navnet.

Raz Al Zahki.

Prinsen som levde som en beduin blant menneskene som elsket ham. En ørkenens mann med jernvilje, styrke, utholdenhet og som tålmodig ventet til tiden var inne. Nå var han der ute et sted. Nøyaktig hvor, var det bare hans aller nærmeste som visste.

Fottrinn på steingulvet gjenlød i soverommet.

Idet døren lukket seg bak dem, trakk Yasmin seg ut av grepet, gispende etter luft. – Jeg trodde du skulle kvele meg!

– Jeg trodde du kom til å skrike.

– Jeg har aldri skreket i hele mitt liv. Så patetisk er jeg ikke. Men søsteren virket skjelven, og Layla grep hånden hennes og holdt den i et fast grep mens hun gløttet ut fra fløyelsgardinene.

– De har gått. Vi er trygge.

– Trygge? Layla, det rynkete, overvektige monsteret skal gifte seg med deg før soloppgang og sende meg til Amerika – forferdelig langt hjemmefra og forferdelig langt fra deg!

Layla hørte at søsterens stemme brast og klemte hånden hennes hardere. – Nei, det skal han ikke. Han får ikke lov til å ta deg fra meg.

– Hvordan kan du hindre det? Jeg blåser i hva som skjer, bare vi to er sammen. Jeg kan ikke tenke meg et liv uten deg. Jeg trenger at du er der og hjelper meg til å holde munn iblant, og du trenger at jeg drar deg ut av bøkene og inn i virkeligheten noen ganger.

Layla hørte fortvilelsen i stemmen hennes, og kjente ansvaret tynge.

Hun følte seg liten og svak, alene overfor brutaliteten i Hassans grenseløse ambisjoner.

– Jeg lover deg at ingen skal få skille oss.

– Hvordan kan du love det?

– Jeg vet ikke ennå. Men jeg tenker …

– Tenk fort, for om noen timer sitter jeg på flyet til Amerika, og du ligger i Hassans seng!

– Yasmin! Layla måpte sjokkert mot søsteren, som trakk trassig på skuldrene.

– Det er sant.

– Hva vet du om å være i seng med en mann?

– Jeg skulle gjerne visst mye mer. Det er kanskje en av fordelene ved å bli forvist til Amerika.

Omstendighetene til tross rykket det i smilehullet ved munnen til Yasmin, og Layla fikk en klump i halsen. Søsteren greide alltid å finne en grunn til å smile, selv i de vanskeligste situasjoner.

Hun holdt ikke ut tanken. – Jeg vil ikke miste deg!

Yasmin kikket forsiktig rundt i rommet. – Er faren vår virkelig død?

– Ja. Layla forsøkte å hente fram noen følelser, men kjente bare nummenhet. – Er du lei deg?

– Hvorfor skulle jeg være det? Det er bare femte gangen jeg ser ham i virkeligheten, og jeg tror ikke denne gangen teller, så da blir det bare fire. Han gjorde livet vårt til et helvete og gjør det fremdeles, selv om han er død. Yasmins uvanlig blå øyne mørknet av raseri. – Vet du hva jeg skulle ønske? Jeg skulle ønske at Raz Al Zahki kom ridende inn i byen på den fryktinngytende svarte hingsten sin og drepte Hassan. Jeg ville ha jublet! Jeg ville faktisk vært så takknemlig at jeg ville giftet meg med ham selv og født ham hundre barn bare for å sikre arverekken!

Layla prøvde å ikke se på kroppen i sengen. Hun ville ikke se ham, selv ikke når han var død. – Han ville ikke ha giftet seg med deg. Du er datteren til mannen som er ansvarlig for at han mistet både sin far og sin vakre kone. Han hater oss, og vi kan ikke klandre ham for det. Hun hatet seg selv også, for å være av samme blod som en mann så blottet for menneskelighet.

– Han burde gifte seg med deg. Da ville ingen kunne utfordre ham og Hassan ville være ferdig.

Ideen var vanvittig, og veldig typisk Yasmin. Laylas første impuls var å avvise den fullstendig og snakke fornuft som hun alltid gjorde. Men ville det hjelpe med fornuft nå, når hun sto i fare for å måtte gifte seg om få timer?

Hun lekte forsiktig med tanken. – Yasmin …

– Det sies at han elsket sin kone så høyt at da hun døde, sverget han på at han aldri skulle elske noen igjen. Yasmin hvisket det fram med ærefrykt. – Har du hørt noe mer romantisk?

Layla kjente motet svikte jo mer hun tenkte på det. Hun kunne ikke gjøre det. – Det er ikke romantisk. Bare tragisk. Det var en fryktelig hendelse.

– Men å bli så høyt elsket av en mann som er så redelig og sterk som ham – det vil jeg en gang!

Yasmin stirret framfor seg, og Layla ristet litt i henne.

– Slutt å dagdrømme. Temaet var helt fremmed for henne. Den eneste kjærligheten hun kjente til, var den hun følte for søsteren. Hun hadde aldri vært i nærheten av å ha romantiske følelser for en mann. Og ingenting av det hun hadde lest, hadde fått henne til å tro at det noen gang ville endre seg. Hun var altfor praktisk anlagt, og det var den siden av henne som handlet nå. – Hvis de sender deg til Amerika, får jeg aldri se deg mer. Det skal ikke skje!

– Hvordan kan du hindre det? Hassan er på sitt farligste når han er redd Raz Al Zahki. Det er ikke engang lov å si navnet hans i byen. Men alle gjør det, selvsagt. Særlig kvinnene. Jeg har lyttet.

– Har du vært i souken igjen nå? Tenker du ikke på hvor farlig det er?

Yasmin overhørte henne og hvisket drømmende: – De sier at hjertet hans er frosset til is, og bare den rette kvinnen kan smelte det. Litt som «Legenden om sverdet i steinen» som du leste for meg da jeg var liten.

– Yasmin, bli voksen! Den eneste måten en manns hjerte kan fryse til is på, er hvis han går seg vill i Antarktis uten nødvendig utstyr. Hjertets funksjon er å pumpe blodet rundt i kroppen. Det kan ikke «fryse til is» eller «bli knust». Hvordan kan to søstre være så ulike? tenkte Layla opprørt. De hadde de samme erfaringene, bortsett fra at Layla hadde beskyttet Yasmin de gangene faren var på sitt verste. – Dette er ikke oppdiktet, det er virkelighet. Slutt å romantisere alt!

– De tror han vil komme. Nå var det en opphisset undertone i stemmen til søsteren. – Han har avventet situasjonen mens far og Hassan sammensverget seg. Nå som far er død, må han ha en plan for å ta sin rettmessige plass som sjeik. Hassan er livredd. De eldstes råd er livredde. De har forsterket vakthold ved dørene om natten. De har sendt patruljer inn i ørkenen, uvisst av hvilken grunn – alle vet jo at Raz Al Zahki kjenner ørkenen bedre enn noen annen. De tør ikke sove om natten, for de er redde for at han skal komme seg inn på slottet og myrde dem i sengene. Helt ærlig: jeg skulle gjerne vist ham veien!

Layla la fingeren over leppene hennes. – Forsiktig med hva du sier.

– Hva mer kan de gjøre meg? De skiller oss! Jeg skal til Amerika og du skal gifte deg med Hassan. Kan det bli verre?

– Jeg skal ikke gifte meg med Hassan. Layla tok avgjørelsen. – Jeg har bestemt meg.

– Hvordan kan du hindre det? Den eneste måten Hassan kan bli hersker på, er ved å gifte seg med deg. Det er en veldig sterk drivkraft.

– Så da må han ikke gifte seg med meg.

Yasmin så medlidende på henne. – Han kommer til å tvinge deg.

– Han kan ikke tvinge meg hvis han ikke finner meg. Layla våget ikke å tenke for mye på det hun var i ferd med å gjøre, men skyndte seg bort til farens klesskap og tok ut et par kapper. Hun kastet den ene til søsteren. – Ta på deg denne. Dekk til så mye som mulig av håret og ansiktet ditt. Vent på meg her bak gardinen til jeg kommer og henter deg. Jeg må hente noe på biblioteket før vi drar.

– Biblioteket? Hvordan kan du tenke på bøker nå?

– Fordi en bok kan være så mye – en venn, en flukt, en lærer – Layla avbrøt seg selv og håpte at søsteren ikke la merke til ansiktsfargen hennes. – Glem det. Det viktigste er at vi kommer oss vekk herfra. Det blir litt som da vi lekte gjemsel som barn. Hun møtte det skrekkslagne blikket til søsteren og ønsket hun aldri hadde nevnt det. Begge visste hva slags gjemmelek det hadde vært. Hun skyndte seg å skifte tema. – De hestene du liker så godt – greier du å ri en av dem hvis du må?

– Så klart!

Søsteren nølte akkurat kort nok til at Layla sa til seg selv at det var innbilning.

– Og jeg har lest veldig mye om rideteknikk og om araberhestens historie, så jeg tror vi kommer til å greie oss fint. Hun håpte hun hørtes mer overbevisende ut enn hun følte seg. – Vi går bakveien inn i stallen og rir ut i ørkenen derfra.

– Ørkenen? Hvorfor skal vi ri ut i ørkenen?

Layla hørte seg selv uttale ordene, selv om hjernen sa det var en dårlig idé. – Vi skal finne Raz Al Zahki.

*

Vinden blåste gjennom ørkenen og hvisket budskapet om at sjeiken var død.

Raz Al Zahki sto i utkanten av leiren og så inn i nattemørket. – Er det sant, eller bare et rykte?

– Det er sant. Salem sto ved siden av ham, skulder ved skulder. – Vi har fått det bekreftet av flere kilder.

– Da er tiden inne. Det var lenge siden Raz lærte å undertrykke følelsene sine, slik han gjorde nå, men han kjente stadig smerten når nakkemusklene strammet seg. – Vi drar mot byen i kveld.

Abdul, som gjennom lang tid hadde vært hans venn og rådgiver, kom bort til dem. – Det er en ting til, Deres Høyhet. Som du forutsa, planlegger Hassan å gifte seg med den eldste prinsessen innen bare noen timer. Forberedelsene til bryllupet er allerede i gang.

– Allerede før liket av faren er blitt kaldt? Raz utstøtte en kynisk latter. – Skal si sorgen overvelder henne.

– Hassan må være minst førti år eldre enn henne, mumlet Salem. – Man kan lure på hva hun får ut av dette.

– Det er ikke mystisk i det hele tatt. Hun får fortsette å bo i et palass og beholder alle andre goder hun aldri skulle hatt. Raz så mot horisonten. – Hun er datteren til den mest hensynsløse herskeren Tazkhan noen gang har hatt. Hun fortjener ingen medfølelse.

– Hvis Hassan gifter seg med henne, blir det vanskeligere for deg å overta tronen på lovlig vis.

– … og derfor skal jeg sørge for at det ikke blir noe giftermål.

Abdul så bestyrtet bort på ham. – Så du tenker å gjennomføre planen? Selv om det du foreslår er …

– Den eneste muligheten, avbrøt Raz. Han hørte selv hvor hardt det lød. Like blottet for følelser som han selv. En gang hadde han vært i stand til å føle varme, men den delen av ham døde sammen med kvinnen han hadde elsket.

– Vi har vurdert alle andre alternativer, men … Han avbrøt seg selv da han hørte uro og lyder i mørket, men løftet hånden avvergende da livvaktene lydløst kom til for å dekke ham.

Dette var menn som hadde fulgt ham i femten år, da faren hans ble brutalt slaktet ned. Menn som var villige til å dø for ham.

Abdul kastet seg foran Raz. Denne gesten var mer rørende enn alle andre, for hans betrodde rådgiver var verken fysisk trent eller flink med våpen.

Vennlig, men bestemt skjøv han ham til side, men Abdul protesterte.

– Gå. Gå! Det kan være drapsforsøket vi har ventet på.

Raz visste at Salem var klar med våpenet sitt, og festet blikket på den spinkle kroppen til gutten to av vaktene hans kom slepende med. – Hvis hensikten var å drepe meg, ville de nok ikke gitt oppgaven til en jeg kunne knuse så lett.

– Vi fant ham gående i ørkenen, langs grensen mot Zubran. Det virker som han er alene. Han sier han har en beskjed til Raz Al Zahki.

Raz visste at hans menn beskyttet identiteten hans, og ga tegn til at de skulle komme bort med fangen.

Gutten var bundet på hendene og snublet og falt da de løste ham opp. Raz så ned på ham og la åndsfraværende merke til at den spinkle kroppen druknet i klærne han hadde på.

Det var Salem som snakket. Salem, broren hans, som nesten alltid var ved hans side. – Hvilken beskjed er det du har med til Raz Al Zahki, gutt?

– Jeg må snakke med ham personlig. Ordene ble mumlet fram, knapt hørbart. – Og jeg må si det til ham alene. Det jeg har å si, er bare til ham og ingen andre.

Vakten nærmest ham gryntet foraktelig. – En som deg ville ikke komme nær nok til å vinke til Raz Al Zahki engang, for ikke å snakke om være alene med ham, og det skal du være glad for. Han ville spist deg levende.

– Jeg bryr meg ikke, bare han hører på det jeg har å si. Før meg til ham. Vær så snill.

Gutten sto med bøyd hode, og det var noe ved de smale skuldrene som tiltrakk seg Raz‘ oppmerksomhet.

Han overså Salems forsøk på å holde ham igjen og trådte fram. – Så du er ikke redd?

Det ble en kort pause. Vinden blåste gjennom ørkenen, pisket opp sand og tok tak i kantene på guttens klær. Han prøvde fortvilet å holde dem på plass.

– Jo. Men ikke for Raz Al Zahki.

– Da må du lære deg å bli det! Vakten dro fangen opp på beina og gutten gispet av smerte. – Vi beholder ham her og forhører ham igjen i morgen.

– Nei! Gutten kjempet panisk i grepet hans. – I morgen er det for sent. Jeg må snakke med ham nå. Vær så snill! Tazkhans framtid avhenger av det.

Raz betraktet gutten, innhyllet i kapper som var altfor store for ham. – Før ham til teltet mitt.

Salem, Abdul og vaktene så vantro på ham.

– Gjør det, sa Raz lavt, men vaktene nølte fremdeles.

– Vi kroppsvisiterer ham først …

– Før ham til teltet og la oss være alene der.

Abdul berørte armen hans og sa lavt: – Jeg har aldri betvilt dine avgjørelser, Deres Høyhet, men denne gangen ber jeg deg om i det minste å ta vaktene med deg.

– Tror du ikke jeg kan forsvare meg mot en som er halvparten så stor og veier halvparten så mye som meg?

– Jeg tror Hassan vil prøve alt på et så sent stadium av spillet. Han er redd og desperat, og man skal aldri undervurdere en desperat mann. Jeg tror det kan være en felle.

– Det tror jeg også. Salems stemme var hard. – Jeg blir med.

Raz la hånden på brorens skulder. – Din kjærlighet og lojalitet betyr mer for meg enn du kanskje forstår, men du må stole på meg.

– Hvis det skjer deg noe …

Raz kjente ansvaret tynge. Han visste bedre enn noen at det fins løfter man ikke bør gi. – Sørg for at jeg ikke blir forstyrret. Han sendte vaktene bort med en håndbevegelse og strente inn i teltet.

Han lukket teltåpningen, så de var i ly for vinden og de nysgjerrige blikkene.

Gutten sto på kne i det innerste hjørnet av teltet, fremdeles bundet.

Raz studerte ham litt. Så gikk han bort til ham og kuttet tauet med en rask bevegelse med kniven.

– Reis deg.

Gutten nølte. Så reiste han seg grasiøst, bare for å falle igjen i neste øyeblikk.

– Jeg tror ikke jeg greier å stå. Han presset ordene fram gjennom sammenbitte tenner. – Beina mine er stive etter rideturen, og jeg skadet ankelen da jeg falt.

Raz så ned på den slanke kroppen som lå bøyd ved føttene hans.

– Fortell meg hvorfor du er her.

– Jeg vil snakke med Raz Al Zahki, og bare ham.

– Så snakk, befalte Raz lavt, og gutten løftet hodet sjokkert.

De mørke øynene videt seg ut. – Er det deg?

– Det er jeg som stiller spørsmålene. Raz stakk kniven i sliren. – Og først vil jeg vite grunnen til at en kvinne sniker seg rundt leiren min midt på natten. Hvorfor går du ubeskyttet inn i løvens hule, prinsesse?

*

Layla hadde smerter i kroppen etter fallet fra hesten, og det var grusomt å vite at søsteren var forsvunnet, alene i den enorme, glohete ørkenen – og alt var hennes feil.

Den vanvittige planen var hennes påfunn. Hun, som alltid satte seg grundig inn i sakene før hun bestemte seg, hadde handlet på impuls.

Det hadde vært bedre hvis Hassan hadde sendt Yasmin til Amerika. Da hadde Layla i det minste visst at hun var i live.

Nå var Yasmin forsvunnet, og hun selv fanget i ørkenleiren til Raz Al Zahki, en mann som hadde all mulig grunn til å hate henne.

En mann som visste hvem hun var.

Da hun så inn i de kalde, svarte øynene, skjønte hun plutselig betydningen av begrepet «å velge mellom to onder». Hvis Hassan var det ene ondet, var denne mannen det andre. Han sto med skrevende bein og stirret på henne. Det vakre ansiktet var som hugget i stein. Han hadde kroppsbygningen til en kriger, med brede og harde skuldre. Hun visste at han hadde lidd mye, likevel var det ingen spor av smerte i ansiktet hans. Dette var ingen knekt mann, han var hel og sterk – i det minste utenpå. Det var ingenting mykt eller sårbart ved ham. Selv før han avslørte hvem han var, hadde hun fornemmet at han var lederen. Han hadde selvtilliten og autoriteten til en som var født til å lede andre, og selv om Layla var forberedt på det, skremte han henne.

– Visste du hvem jeg var hele tiden?

– Etter fem sekunder. Du har et ansikt man husker, prinsesse. Og veldig spesielle øyne.

Det var første gang noen hadde sagt noe personlig til henne, og hun ble svært overrasket.

Hun hadde lest mye om ham og husket alt sammen – fødselsåret, den imponerende militære karrieren og ingeniørutdanningen og at han var en dyktig rytter og ekspert på arabiske hester.

Men hun var i ferd med å forstå at ingen fakta kunne formidle at øynene hans var mørkere enn ørkennatten, eller at styrken han utstrålte i virkeligheten, var tusen ganger sterkere enn det som sto på papiret. Heller ikke at disse øynene kunne se helt inn i kjernen av et annet menneske. Aller minst at å møte dette blikket fikk hjertet til å galoppere som om hundre ville hester dundret over ørkenslettene.

Layla følte uro over at det hun hadde lest, ga et så ufullstendig bilde, og husket hva søsteren hadde sagt om ryktene. At Raz Al Zahki var en mann som forsto seg på kvinner. Før han ble forelsket, hadde han vært vill, men etterpå hadde han stengt av alle følelser fullstendig.

– Hvordan kjenner du meg?

– Det er viktig å kjenne sine fiender.

– Jeg er ikke din fiende. Men hun kunne vel ikke klandre ham for at han tenkte det? Familien hans hadde lidd mye på grunn av det hennes egen hadde utsatt dem for. Den dype kløften mellom familiene hadde eksistert i generasjoner.

– Og da blir mitt neste spørsmål: hvor er Hassan? Eller er han så feig at han sender en kvinne til å snakke for seg?

Layla visste ikke om det var ordene eller måten han sa det på som fikk henne til å skjelve.

– Det er ikke på grunn av Hassan jeg er her. Jeg var sammen med søsteren min, Yasmin, men jeg falt av hesten. Hun så at den vakre munnen smalnet. – Jeg er lei for det – jeg – du må hjelpe meg å finne henne. Vær så snill. Hun er alene i ørkenen og aner ikke hvordan hun skal overleve. Tanken fylte henne med fortvilelse, men fremdeles viste han ingen følelser. Ingen sympati. Ingenting.

– Så hvor er Hassan?

– Han er enten på palasset, eller ute i ørkenen og leter etter oss. Jeg vet ikke.

– Du vet ikke? Og dette er mannen du skal gifte deg med om noen timer.

Og hvis Hassan fant Yasmin først …

Ordene hans fant langsomt veien inn i den numne hjernen hennes. – Du vet om bryllupet?

– Jeg vet alt.

– Hvis du tror jeg ønsker å gifte meg med Hassan, vet du helt klart ikke alt. Det var sparsomt med lys i teltet, men nok til at hun så et overrasket glimt i øynene hans.

– Hvordan var det mulig å dra uten Hassans samtykke?

– Vi rømte. Søsteren min elsker hester. Hun tok den raskeste hesten i stallen. Dessverre unnlot hun å fortelle at hun ikke hadde kontroll på den. Layla gned seg over den forslåtte ryggen. – Vi gjorde vårt beste, men han lystret ikke.

– Vi? Et mørkt øyenbryn hevet seg. – Red dere på én hest?

– Ja. Vi veier ikke så mye og vi ville holde sammen. Layla avslørte ikke at hun aldri hadde ridd før. Det ante henne at han ikke ville bli imponert over at hun kunne avlshistorien til araberhesten, men var blank når det gjaldt å faktisk ri den. – Han ble skremt av noe og steilte, og jeg falt av. Han satte av gårde med Yasmin på ryggen. Hun er ikke sterk nok til å stoppe ham. Hun har sikkert falt av, hun også. Layla fikk panikk og reiste seg, men kroppen protesterte så kraftig at hun sank ned på knærne igjen idet to store hunder bykset inn i teltet.

Redselen sugde all kraft ut av kroppen hennes. Hun var i øyenhøyde med dyrene da de stanset opp med blottet tanngard.

Raz sa noe til dem, og de klynket, sank ned på magen og ble liggende og stirre på ham med store, beundrende øyne.

– Saluki? Redselen var så intens at Layla knapt greide å puste. – Har du salukihunder?

– Kjenner du til rasen?

– Selvsagt. Munnen føltes som om hun hadde svelget en hel ørken. Hvis hunder kunne lukte angst, var hun ferdig. – Salukihunden er en av de eldste rasene i verden. I pyramidene i Egypt har man funnet mumifiserte salukihunder ved siden av faraoene. Hun røpte ikke at redselen for hundene stammet fra en uhyggelig og mye mer personlig erfaring.

– Du sa at dere rømte. Hvor skulle dere?

– Til deg. Layla minnet seg selv om at hundene neppe ville angripe uten ordre, så hun satt helt stille mens hun holdt øye med dem. – Vi prøvde å finne deg.

– Samme kvelden som faren deres døde? Siden du ikke gråter, regner jeg med at du har arvet hans usentimentale personlighet.

Var det det han trodde?

Layla var så sjokkert at hun nesten rettet på ham, men det var ikke tidspunktet for det. – Min fars siste vilje var at jeg skulle gifte meg med Hassan.

Øynene hans mørknet svakt. – Så hvorfor lette dere etter meg?

Hun hadde øvd inn hundre forskjellige måter å si det på, men alle forsvant under det iskalde blikket. – Du er den rettmessige kongen, men hvis han gifter seg med meg, står han sterkere, og du svakere.

Han ble plutselig helt stille, og hun forsto at hun hadde hans fulle oppmerksomhet. – Det forklarer likevel ikke hvorfor du er her.

Først nå forsto Layla hvor sterkt hun hadde håpet at han skulle si det. Ble han ikke ansett for å være veldig intelligent? Skjønte han ikke hvorfor hun var her?

Eller kanskje han forsto, men valgte å ikke respondere på det.

– Jeg klandrer deg ikke for at du hater oss. Ordene hun hadde øvd på, ramlet ut av henne, men det eneste hun greide å tenke på da hun så på ham, var alt han hadde mistet. – Jeg skulle gjerne vært en annen enn jeg er, hvis det var mulig, men jeg ber deg legge til side det som har skjedd, og gjøre det som er nødvendig.

– Og hva mener du må gjøres, prinsesse? spurte han lavt.

Fra hun tok sine første skritt og fram til hun og søsteren rømte gjennom farens soveromsvindu, hadde aldri noen mann spurt om hennes mening.

Men denne mannen hørte på henne.

Han var stolt og sikker på seg selv. Majestetisk, tenkte hun. Hun fikk et glimt av hvorfor så mange stolte på ham og beskyttet ham. Han og Hassan var like forskjellige som havet og ørkenen.

– Du vet hva som må gjøres. Du må ta den plassen du har krav på, og sette en stopper for dette før Hassan ødelegger landet med maktsyken sin … Hun stanset, vurderte å nevne Yasmin igjen, men fant ut at for denne mannen ville tanken på landet og innbyggernes beste veie tyngre enn medfølelsen for søsteren hennes. – Og for å gjøre det, må du gifte deg med meg. Nå. Fort. Før Hassan finner meg og tar meg tilbake.

